b'\n_START_ARTICLE_\nTi\xc4\x8dnik\n_START_PARAGRAPH_\nTi\xc4\x8dnik velja za prvo slovensko komi\xc4\x8dno opereto (v\xc4\x8dasih je ponekod ozna\xc4\x8dena tudi kot spevoigra), ki jo je napisal Benjamin Ipavec. Krstna predstava enodejanke je bila 4. februarja 1866 v ljubljanski \xc4\x8ditalnici. Libreto sta mu po Kotzebuejevem tekstu "Der Kafig" napisala Mihael Lendov\xc5\xa1ek in Bogoslav Roga\xc4\x8dki, delo pa je instrumentiral kapelnik Josef Fabian, ki je bil tudi dirigent predstave._NEWLINE_Po Jamski Ivanki se vse do leta 1861 slovenska gledali\xc5\xa1ka tvornost ni nadalje razvijala. Tega leta so se zaradi ponovnih ugodnih politi\xc4\x8dnih razmer ponovno za\xc4\x8dele pojavljati \xc4\x8ditalnice. To je po\xc5\xbeivilo delovanje v smeri napredka slovenske umetnosti nasploh. Obnovila se je tudi dejavnost na podro\xc4\x8dju odrsko-glasbene reprodukcije. Vendar je Slovencem vseskozi pretila konkurenca iz nem\xc5\xa1kega De\xc5\xbeelnega gledali\xc5\xa1\xc4\x8da (do tega leta se je imenovalo Stanovsko gledali\xc5\xa1\xc4\x8de). Kljub velikim te\xc5\xbeavam so leta 1866 le uprizorili novo izvirno slovensko delo Ti\xc4\x8dnik._NEWLINE_Na krstni predstavi so peli in igrali doma\xc4\x8di diletantje, med katerimi gre omeniti Vojteha Valento._NEWLINE_Besedilo je preprosto in komi\xc4\x8dno ter vsebuje zaplet, logi\xc4\x8den razplet in je u\xc4\x8dinkovitej\xc5\xa1e kot pri Vilharju. Tudi to opereto so kasneje nekajkrat uprizorili (odmevni sta bili zlasti uprizoritvi leta 1872 in 1888)._NEWLINE_Zamisli o ve\xc4\x8djem dramskem in gledali\xc5\xa1kem delu so kmalu postale bolj ambiciozne in so postopoma za\xc4\x8dele presegati zmo\xc5\xbenosti ljubljanske \xc4\x8ditalnice, ki ni ve\xc4\x8d mogla zdru\xc5\xbeevati toliko razli\xc4\x8dnih in velikih interesov.'